KIRJALLINEN KYSYMYS E-1566/98

esittäjä(t): Marie-Thérèse Mutin (PSE) komissiolle

(20. toukokuuta 1998)

Aihe: Psykiatrian alan hoitajien koulutuksen ja aseman tunnustaminen Ranskassa

Yhteisön direktiivien noudattamiseksi yhdistettiin 30. maaliskuuta 1992 tehdyllä päätöksellä valtiollisen tutkinnon suorittaneiden sairaanhoitajien koulutus ja psykiatrian alan hoitajien koulutus. Tämän seurauksena psykiatrian alan hoitajan tutkintotodistusta ei ole vuodesta 1995 alkaen enää annettu ja edellytyksiä, joiden mukaan psykiatrian alan tutkinnon suorittaneet hoitajat voivat saada valtiollisen sairaanhoitajan tutkintotodistuksen (jäljempänä "DEI-tutkintotodistus"), on muutettu. Lokakuun 26. päivänä 1994 tehdyllä päätöksellä myönnettiin psykiatrian alan hoitajille oikeus DEI-tutkintotodistukseen, ja heidät velvoitettiin suorittamaan koulutusjakso vain, jos he siirtyvät yhteisön termistössä "perushoitotehtäviksi" kutsuttaviin tehtäviin. Ranskan Conseil d'État (korkein hallinto-oikeus) kumosi kyseisen päätöksen 30. joulukuuta 1996 antamallaan tuomiolla, koska siinä ei oteta huomioon 27 päivänä kesäkuuta 1997 annetun yhteisön direktiivin tavoitteita; kyseisessä direktiivissä DEI-tutkintotodistuksen saamisen edellytyksenä ovat tietyt koulutusta koskevat vaatimukset. Euroopan komission mukaan nämä edellytykset eivät täyty.

Ranskan hallitus on ottanut yhteyttä Euroopan komissioon sellaisen ratkaisun löytämiseksi, jossa sovitetaan yhteen yhteisön oikeuden noudattaminen ja psykiatrian alan hoitajien oikeutetut edut.

Voisiko komissio kertoa, missä vaiheessa neuvottelut Ranskan hallituksen kanssa ovat, sekä ilmoittaa, mitä ratkaisuja komissio ehdottaa mielenterveysalan ammattilaisten aseman ennalleen palauttamiseksi ja heidän vapaan liikkuvuutensa mahdollistamiseksi Euroopan unionissa?

Komission jäsenen Mario Montinkomission puolesta antama vastaus

(13. heinäkuuta 1998)

Ranskan lainsäädännössä on vuonna 1992 hyväksytty, että henkilö, jolla on psykiatrian alan hoitajan tutkinto, voi pyynnöstä saada valtiollisen yleissairaanhoitajan tutkintotodistuksen. Komissio on katsonut, että lainsäädäntö on vastoin yleissairaanhoitajan tehtäviä koskevien lakien, asetusten ja hallinnollisten määräysten yhteensovittamisesta 27. kesäkuuta 1977 annettua neuvoston direktiiviä 77/453/ETY(1), jossa säädetään vähimmäisvaatimukset yleissairaanhoitajan koulutukselle. Psykiatrian alan hoitajan koulutus ei vastannut direktiivin vaatimuksia. Ranskaa vastaan on aloitettu sen vuoksi rikkomismenettely EY:n perustamisopimuksen 169 artiklan mukaisesti. Sen jälkeen Ranskan Conseil d'Etat on kumonnut kyseistä asiaa koskevan Ranskan lainsäädännön ja vahvistanut komission kannan.

Yhdessäkään yhteisön direktiivissä ei velvoiteta jäsenvaltioita antamaan erikoissairaanhoitajille yleissairaanhoitajan tutkintotodistusta. Komissio on velvollinen valvomaan sitä, että koulutus vastaa koulutukselle asetettuja vaatimuksia vain siinä tapauksessa, että Ranska aikoo säätää lain, jonka mukaan psykiatrian alan sairaanhoitajille voidaan antaa valtiollisen yleissairaanhoitajan tutkintotodistus ja että yleissairaanhoitajan tutkintoon sovelletaan yhteisön lainsäädännössä (direktiivi 77/453/ETY) koulutukselle säädettyjä vähimmäisvaatimuksia.

Ranskan viranomaiset ovat toimittaneet asiaa koskevan uuden ehdotuksen. Komissio aikoo tutkia yhteistyössä Ranskan viranomaisten kanssa voivatko viranomaiset olla ehdotettujen toimenpiteiden tultua voimaan varmoja siitä, että ne hoitajat, joille valtiollinen yleissairaanhoitajan tutkintotodistus annetaan, täyttävät koulutusta koskevat vähimmäisvaatimukset. Ehdotuksesta keskustellaan lähiaikoina jäsenvaltioiden kansanterveydestä vastaavista korkeista virkamiehistä koostuvassa komiteassa.

(1) EYVL L 76, 15.7.1977.